钦定古今图书集成/历象汇编/岁功典/第008卷 > 《蕤宾五月》
## 钦定古今图书集成/历象汇编/岁功典/第008卷 > 《蕤宾五月》

麦陇移秋，桑律渐暮。莲花汎水，艳如越女之腮；𬞟叶
漂风，影乱秦台之镜。炎风以之扇户，暑气于是盈楼。
冻雨洗梅树之中，火云烧桂林之上。敬想足下追凉
竹径，托荫松间，弹伯牙之素琴，酌嵇康之绿酒。纵横
流水，酩酊颓山，实君子之佳游，乃王孙之雅事。某沈
痾漳浦，卧病泉山，顿怀刘干之劳，镇抱相如之酷。是
知枯荣莫测，生死难量，验风烛之不停，如水泡之易
灭。聊申弊札，以代劳人，伫观芳词，希垂愈病。